Na osnovu člana 30 stav 5 i člana 42 stav 6 Zakona o osiguranju ("Službeni list RCG", broj 78/06 i "Službeni list CG", broj 45/12, 55/16 i 146/21), na ...sjednici od ...2022.godine Savjet Agencije za nadzor osiguranja donio je

PRAVILNIK

O BLIŽIM USLOVIMA ZA IZDAVANJE DOZVOLE ZA OBAVLJANJE POSLOVA OSIGURANJA I KRITERIJUMIMA ZA OCJENU PODOBNOSTI BUDUĆIH KVALIFIKOVANIH IMALACA I ČLANOVA ORGANA UPRAVLJANJA

Predmet

Član 1

Ovim pravilnikom utvrđuju se bliži uslovi, dokumentacija i podaci kojima se dokazuje ispunjenost uslova za izdavanje dozvole za obavljanje poslova osiguranja i detaljni kriterijumi za ocjenu podobnosti budućih kvalifikovanih imalaca, članova odbora direktora i izvršnog direktora društva za osiguranje.

Punomoćje za podnošenje zahtjeva za izdavanje dozvole za rad društvu za osiguranje

Član 2

Kada zahtjev za izdavanje dozvole za obavljanje poslova osiguranja podnosi lice koje su ovlastili osnivači društva, uz zahtjev koji se podnosi Agenciji za nadzor osiguranja (u daljem tekstu: Agencija) potrebno je priložiti punomoćje za lice sa kojim će Agencija sarađivati u postupku odlučivanja po zahtjevu, koje sadrži adresu i kontakt telefon tog lica.

Punomoćje mora biti potpisano od svih osnivača i ovjereno od strane notara.

**I Kvalifikovani imaoci**

**Dokumentacija koju dostavljaju kvalifikovani imaoci**

**Član 3**

(1) Pravno lice koje namjerava da stekne kvalifikovano učešće dužno je da dostavi:

1. izvod iz registra u kome je upisano pravno lice,
2. za lica koja su vlasnici tog pravnog tog lica - izvod iz registra u koji je upisano pravno lice, odnosno kopiju lične karte ili pasoša fizičkog lica, koje ima više od 10% kapitala odnosno prava glasa u tom pravnom licu, broj i nominalnu vrijednost akcija i procenat učešća u akcijskom kapitalu;
3. popunjene upitnike sa podacima o odgovornim licima u tom pravnom licu (izvršni direktor, odbor direktora, uprava ili upravni odbor odnosno druga lica koja efektivno vode poslove tog pravnog lica), uključujući i podatke o njihovom prethodnom radnom iskustvu;
4. potvrdu nadležnog organa da to pravno lice i lica koja upravljaju tim pravnim licem nijesu pravosnažno osuđivana za krivična djela koja ih čine nedostojnim za upravljanje društvom za osiguranje na bezuslovnu kaznu zatvora dužu od tri mjeseca;
5. ugovor ili drugi sporazum o zajedničkom djelovanju sa drugim akcionarima društva za osiguranje pri donošenju odluka u društvu za osiguranje;
6. šemu organizacione i vlasničke strukture, uključujući i sva povezana lica, do krajnjeg vlasnika – fizičkog lica, sa procentima učešća u kapitalu;
7. finansijske izvještaje sa mišljenjem nezavisnog revizora za protekle tri godine, a za namjeravanog sticaoca koji je matično društvo odnosno nadređeno lice u grupi, revidirane konsolidovane finansijske iskaze;
8. potvrdu nadležnog poreskog organa odnosno drugog nadležnog organa da nema dospjelih neizmirenih obaveza po osnovu poreza i doprinosa
9. potvrdu nadležnog organa da u posljednjih godinu dana prije dana podnošenja zahtjeva računi tog pravnog lica nijesu bili u blokadi.

(2) Krivična djela koja lice čine nedostojnim za upravljanje društvom za osiguranje iz stava 1 tačka d) ovog člana su krivična djela protiv: života i i tijela, slobode i prava čovjeka i građanina, časti i ugleda, prava iz rada, imovine, platnog prometa i privrednog poslovanja, bezbjednosti računarskih podataka, državnih organa, pravosuđa, pravnog saobraćaja, službene dužnosti, čovječnosti i drugih dobara zaštićenih međunarodnim pravom, kao i krivična djela vezana za zloupotrebu opojnih droga.

(3) Pravno lice koje je društvo za osiguranje ili reosiguranje, kreditna institucija ili investiciono društvo sa sjedištem u državi članici Evropske unije, koje namjerava da stekne kvalifikovano učešće dužno je da dostavi:

1. kopiju dozvole za rad koju je izdao nadležni nadzorni organ u državi sjedišta, ovjerenu od nadležnog organa i prevedenu na crnogorski jezik;
2. za lica koja su vlasnici tog pravnog tog lica - izvod iz registra u koji je upisano pravno lice, odnosno kopiju lične karte ili pasoša fizičkog lica, koje neposredno ili posredno ima više od 10% kapitala odnosno prava glasa u tom pravnom licu, broj i nominalnu vrijednost akcija i procenat učešća u akcijskom kapitalu;
3. popunjene upitnike sa podacima o fizičkim licima odgovornim za upravljanje tim pravnim licem, uključujući i podatke o njihovom prethodnom radnom iskustvu;
4. potvrdu nadležnog organa da to pravno lice i lica koja upravljaju tim pravnim licem nijesu pravosnažno osuđivana za krivična djela iz stava 2 ovog člana;
5. finansijske izvještaje sa mišljenjem nezavisnog revizora za protekle tri godine, a za namjeravanog sticaoca koji je matično društvo odnosno nadređeno lice u grupi, revidirane konsolidovane finansijske iskaze;
6. potvrdu nadležnog poreskog organa odnosno drugog nadležnog organa da nema dospjelih neizmirenih obaveza po osnovu poreza i doprinosa;
7. ugovor ili drugi sporazum o zajedničkom djelovanju sa drugim licima kod donošenja odluka u društvu za osiguranje, uključujući i sporazume sa drugim akcionarima
8. potvrdu nadležnog organa da u posljednjih godinu dana prije dana podnošenja zahtjeva računi tog pravnog lica nijesu bili u blokadi.

(4) Kada je od perioda za koji je sačinjen zadnji godišnji finansijski izvještaj do dana podnošenja zahtjeva prošlo više od šest mjeseci, pored izvještaja iz stava 1 tačka g) i stava 3 tačka e) ovog člana, dostavljaju se i finansijski izvještaji za prvih šest mjeseci tekuće godine.

(5) Fizičko lice koje namjerava da stekne kvalifikovano učešće dužno je da dostavi:

1. kopiju lične karte ili pasoša;
2. popunjen upitnik sa podacima o tom licu, uključujući i podatke o dotadašnjem radnom iskustvu tog lica;
3. spisak pravnih lica u kojima to lice ima učešće u kapitalu odnosno pravu glasa u visini od najmanje 10%, broj i nominalnu vrijednost akcija i procenat učešća u akcijskom kapitalu, sa naznakom djelatnosti tih lica;
4. finansijske izvještaje za lica iz tačke c) ovog stava za protekle tri godine, sa mišljenjem nezavisnog revizora ako ta lica podliježu obavezi revizije;
5. podatke o prihodima tog lica u posljednje tri godine - potvrda banke, prijave poreza na dohodak fizičkih lica, list nepokretnosti izdat od nadležnog organa, izvod sa računa u poslovnoj banci izdat na dan podnošenja zahtjeva, rješenje nadležnog suda o sprovedenom ostavinskom postupku i drugi sličan dokaz o finansijskom položaju tog lica i porijeklu sredstava za kupovinu akcija;
6. potvrdu nadležnog organa da to lice nije pravosnažno osuđivano za krivična djela iz stava 2 ovog člana;
7. potvrdu nadležnog poreskog organa odnosno drugog nadležnog organa da nema dospjelih neizmirenih obaveza po osnovu poreza i doprinosa;
8. ugovor ili drugi sporazum o zajedničkom djelovanju kod donošenja odluka u društvu za osiguranje;
9. izjava da u posljednje tri godine prije dana podnošenja zahtjeva imovina tog fizičkog lica nije bila predmet izvršenja u skladu sa zakonom.

(6) Lica iz st. 1 i 3 ovog člana, koja imaju rejting dodijeljen od strane međunarodno priznatih rejting agencija (Moody`s, Standard and Poor, Fitch), dostavljaju i dokaz o dodijeljenom rejtingu.

(7) Upitnik iz stava 1 tačka c, stav 3 tačka c) odnosno stava 5 tačka b) ovog člana dat je u Prilogu 1 koji je sastavni dio ovog pravilnika.

**Dodatni podaci o namjeravanom sticanju**

**Član 4**

(1) Za sticanje kvalifikovanog učešća koje ne dostiže 20% učešća u kapitalu ili prava glasa u društvu za osiguranje, lice iz člana 3 st. 1, 3 i 5 ovog pravilnika treba da dostavi izjavu o periodu u kojem to lice namjerava da drži udio nakon predloženog sticanja i namjeru povećanja ili smanjenja tog udjela u periodu od naredne tri godine i o namjeri prema društvu za osiguranje, posebno ako namjerava da djeluje kao aktivan manjinski akcionar, sa razlozima za takvu odluku.

(2) Za sticanje kvalifikovanog učešća koje dostiže i prelazi 20% učešća u kapitalu ili prava glasa u društvu za osiguranje, lice iz člana 3 st. 1, 3 i 5 ovog pravilnika treba da dostavi podatke iz stava 1 ovog člana i sljedeće informacije:

1. namjeravani način uticaja i očekivanja u pogledu finansijskog položaja društva za osiguranje u kojem se stiče kvalifikovano učešće, posebno u dijelu politike dividendi, strateških ciljeva društva za osiguranje i ulaganja, pokazatelja finansijskog poslovanja, značajnijih promjena poslovnih aktivnosti
2. očekivanja u pogledu upravljanja društvom, odnosno promjene u organizaciji i informacionim sistemima.

(3) Poslovna strategija koja se dostavlja za sticanje kvalifikovanog učešća kojim se dostiže i prelazi 30% učešća u kapitalu ili prava glasa u društvu za osiguranje mora sadržati:

* izjavu o cilju sticanja učešća, periodu u kojem to lice namjerava da drži učešće nakon predloženog sticanja i namjeri povećanja ili smanjenja tog učešća u periodu od naredne tri godine,
* informacije o finansijskom položaju tog lica i njegovoj spremnosti da u slučaju potrebe (npr. za razvoj poslovnih aktivnosti ili u slučaju finansijskih teškoća) pomogne društvu za osiguranje dodatnim sredstvima, namjere tog lica u pogledu upravljanja društvom, posebno u vezi sa politikom dividendi, strateškim ciljevima društva i ulaganjima,
* dokument odnosno izjavu o namjerama u pogledu društva u kojem se namjerava steći učešće, u periodu od naredne tri godine, a naročito:

1. finansijske ciljeve, izražene kroz prinos na kapital, odnos prihoda i rashoda, dobit po akciji ili na drugi prikladan način,
2. planove u vezi sa mogućim preusmjeravanjem poslovnih aktivnosti, proizvoda, ciljanog tržišta i mogućom preraspodjelom sredstava ili resursa, za koje se očekuje da će uticati na društvo za osiguranje,
3. za društvo za osiguranje koje je dio grupe ili u slučaju kada će namjeravanim sticanjem društvo za osiguranje postati dio grupe - način uključivanja i integrisanja tog društva u strukturu grupe, sa opisom najvažnijih budućih interakcija sa drugim društvima u grupi i opisom politika kojima se regulišu odnosi u grupi.

(4) Za sticanje kvalifikovanog učešća koje dostiže i prelazi 50% učešća u kapitalu ili prava glasa u društvu za osiguranje, lice iz člana 3 st. 1, 3 i 5 ovog pravilnika, pored poslovne strategije iz stava 3 ovog člana treba da dostavi detaljan pregled planiranih organizacionih promjena u poslovanju društva za osiguranje, naročito u vezi sa:

1. sastavom i nadležnostima odbora direktora odnosno izvršnih direktora, radnih tijela koje formira odbor direktora (npr. odbor za reviziju, komisiju za naknade odnosno imenovanja), sa podacima o licima koja će biti imenovana da upravljaju društvom,
2. administrativnim i računovodstvenim procedurama, sistemom interne kontrole, organizacijom i procedurama kojima se uređuje funkcionisanje ključnih funkcija i, kod životnih osiguranja, sprječavanje pranja novca i finansiranja terorizma, sa podacima o licima koja će rukovoditi ključnim funkcijama;
3. upravljanjem informacionim sistemom, uključujući i upravljanje rizicima i upravljanje bezbjednošću informacionog sistema,
4. politikom prenosa poslova, oblastima poslovanja koja su obuhvaćena tom politikom, načinu izbora pružaoca usluga, pravima i obavezama i očekivanom kvalitetu usluga pružaoca usluga,
5. druge relevantne informacije koje se odnose na uticaj sticanja na sistem korporativnog upravljanja i opštu organizacionu strukturu društva, uključujući i promjene u pogledu glasačkih prava akcionara.

**(**5) Pored podataka iz ovog stava, budući kvalifikovani imaoci dužni su da dostave podatak o cijeni planiranog sticanja i kriterijumima koji su korišćeni za utvrđivanje te cijene.

**Dodatni podaci o povezanim licima**

**Član 5**

(1) Lice koje namjerava da stekne kvalifikovano učešće dužno je da dostavi spisak povezanih lica u smislu člana 24 Zakona o osiguranju (u daljem tekstu: Zakon), pri čemu se za povezana pravna lica povezanost prikazuje do nivoa fizičkih lica.

(2) Uz spisak iz stava 1 ovog člana dostavljaju se podaci o načinu i visini povezanosti, uključujući i:

1. za povezanost s kvalifikovanim imaocima po osnovu kapitala odnosno učešća - potvrdu o učešću u kapitalu, izvod iz Centralnog klirinškog depozitarnog društva odnosno druge odgovarajuće evidencije o broju akcija odnosno procentu učešća u vlasništvu i slično,
2. za povezanost po osnovu upravljanja – podatke o članovima odbora direktora (ime, prezime, prebivalište, datum i mjesto rođenja), odluka o imenovanju za člana odbora direktora i slično,
3. za povezanost po drugom osnovu - drugi odgovarajući dokaz (ugovor o poslovnom udruživanju ili drugom obliku povezivanja, izvod iz odgovarajućih matičnih registara i slično);

(3) Za povezana lica iz stava 1 ovog člana, koja imaju rejting dodijeljen od strane međunarodno priznatih eksternih institucija za utvrđivanje kreditnih rejtinga (Moody`s Investors Service, Standard & Poor, Fitch ratings), dostavlja se i dokaz o dodijeljenom kreditnom rejtingu.

(4) Za lice iz stava 2 tač. a) ovog člana, koje je član grupe dostavlja se i spisak društava u grupi, sa organizacionom strukturom i opisom sistema upravljanja u grupi.

**Poslovna reputacija i pravni položaj**

**Član 6**

Poslovnu reputaciju i pravni položaj lica koja namjeravaju da steknu kvalifikovano učešće Agencija cijeni na osnovu podataka o tom licu pribavljenih u skladu sa čl. 3 do 5 ovog pravilnika i, za pravna lica, podataka o licima koja upravljaju tim pravnim licem, i to:

* podataka o djelatnosti kojom se bavi, odnosno kojom se bavilo lice koje namjerava da stekne kvalifikovano učešće, naročito u pogledu činjenice da li je djelatnost predmet nadzora (npr. kreditne i druge finansijske institucije) i o pravnom režimu kojem podliježe (države članice EU, države kandidati za članstvo u EU, države pod posebnim mjerama u smislu sprječavanja pranja novca i finansiranja terorizma);
* podataka o osuđivanosti tog lica za krivična djela koja bi ga činila nedostojnim za upravljanje društvom za osiguranje;
* podataka o povezanim licima i grupama u kojima ima status matičnog ili zavisnog lica, odnosno u kojima ima položaj kontrole u smislu zakona kojim se uređuje osnivanje i druga pitanja od značaja za rad privrednih društava;
* za pravna lica, podatak o fizičkim licima koja upravljaju tim licem, naročito u pogledu osuđivanosti za krivična djela iz člana 3 stav 2 ovog pravilnika, kao i podataka o drugim postupcima (parničnim, upravnim, postupcima pred strukovnim udruženjima) i postupcima nadzornih organa, koji se vode ili su vođeni protiv tih lica, u svojstvu lica odgovornih za upravljanje i rukovođenje pravnim licem;
* podataka i informacija pribavljenih od nadležnih nadzornih organa u skladu sa članom 30 stav 4 Zakona.

Finansijski položaj

Član 7

Finansijski položaj lica koja namjeravaju da steknu kvalifikovano učešće Agencija cijeni na osnovu dostavljenih finansijskih izvještaja, odnosno konsolidovanih finansijskih iskaza sa mišljenjem ovlašćenog revizora za posljednje tri godine, podataka o izmirenim poreskim i drugim obavezama, podataka iz upitnika, dokaza o porijeklu sredstava za fizička lica i dokaza o povezanim licima, iz kojih ocjenjuje:

* stabilnost i uspješnost poslovanja tog lica u protekle tri godine,
* sposobnost tog lica za redovno izmirivanje dospjelih obaveza,
* da li finansijski položaj tog lica omogućava sticanje traženog nivoa kvalifikovanog učešća u društvu za osiguranje,
* da li način finansiranja sticanja kvalifikovanog učešća ugrožava redovno poslovanje lica koje namjerava steći kvalifikovano učešće.

**Sprječavanje pranja novca odnosno finansiranja terorizma**

**Član 8**

1. Agencija će dostavljenu dokumentaciju razmatrati i sa aspekta mogućnosti da u vezi sa tim sticanjem bude ili je već izvršeno, odnosno pokušano pranje novca odnosno finansiranje terorizma.
2. Procjena iz stava 1 ovog člana vrši se na osnovu:

* informacija o nadzornom režimu zemlje porijekla budućeg kvalifikovanog imaoca i povezanih lica do nivoa fizičkog lica - stvarnog vlasnika (državljanstvo, odnosno država sjedišta), pri čemu se nadzorni režim pojedine države cijeni u skladu sa propisima kojima se uređuje sprječavanje pranja novca i finansiranja terorizma,
* podataka o izvoru sredstava namjeravanog sticanja kvalifikovanog učešća,
* podataka o načinu na koji se planira finansiranje namjeravanog sticanja kvalifikovanog učešća,
* podataka o povezanim licima i stvarnim vlasnicima budućeg kvalifikovanog imaoca.

**II Članovi odbora direktora i izvršni direktor**

**Podaci o licima predloženim za članove odbora direktora odnosno izvršnog direktora**

**Član 9**

(1) Uz spisak kandidata predloženih za članove odbora direktora i izvršnog direktora društva, za ta lica dostavlja se i:

1. kopija lične karte ili pasoša;
2. poslovna biografija (curriculum vitae);
3. popunjen upitnik za kandidata za člana odbora direktora, odnosno izvršnog direktora;
4. kopija diplome, odnosno uvjerenja o završenom visokom obrazovanju kao dokaz o odgovarajućim stručnim kvalifikacijama;
5. kopija radne knjižice ili izvoda iz odgovarajuće evidencije i kopija ugovora o radu odnosno rješenja ili druge odluke o raspoređivanju na odgovarajuće poslove, kao dokaz o odgovarajućem radnom iskustvu
6. predlog akta kojim se to lice imenuje za člana odbora direktora odnosno izvršnog direktora društva i saglasnost tog lica za imenovanje;
7. izjava društva za osiguranje o sprovedenoj procjeni ispunjenosti propisanih uslova za imenovanje tog lica, sa obrazloženjem pogotovu u pogledu propisanih kvalifkacija, znanja i iskustva;
8. za lice koje je predloženo za člana odbora direktora - opis budućih zaduženja i obaveza u upravljanju društvom i planirane aktivnosti vezane za poslovanje i organizaciju društva u oblasti za koju je zadužen, a za lice predloženo za izvršnog direktora, program vođenja društva, sa planiranim poslovnim ciljevima i planom upravljanja kadrovima;
9. izjava o ispunjenosti uslova iz člana 48 stav 3 Zakona, ovjerena od notara;
10. potvrdu nadležnog organa da to lice nije pravosnažno osuđivano za krivična djela iz člana 3 stava 2 ovog člana.

(2) Program iz stava 1 tačka h) ovog člana mora biti potpisan od lica predloženog za izvršnog direktora i obuhvatati najmanje sljedeće:

* kratak opis stanja u društvu sa organizacionom šemom i brojem zaposlenih po glavnim organizacionim jedinicama (u mjeri u kojoj su podaci dostupni kandidatu);
* opis poslovnog okruženja društva, a naročito položaj društva u odnosu na sektor osiguranja i u odnosu na konkurenciju (uz navođenje uočenih prednosti i slabosti), sa eventualnim planovima po pitanju realizacije izrečenih mjera nadzora ako su društvu za osiguranje izrečene mjere nadzora;
* pretpostavke i činjenice koje su uzete u obzir pri izradi programa i projekcija finansijskih iskaza;
* detaljan opis planiranih aktivnosti u mandatnom periodu, planiranu dinamiku realizacije i planirane značajne promjene u odnosu na postojeće stanje, rizike kojima je izloženo i kojima može biti izloženo društvo realizacijom planiranih aktivnosti, sa opisom sistema upravljanja rizicima;
* projekcije osnovnih pokazatelja poslovanja društva za mandatni period;
* predlog promjena u dijelu prenosa poslova;
* za lica koja su već na funkciji izvršnog direktora i predložena su za novi mandat - razlog za neizvršavanje planiranih aktivnosti iz prethodnog programa.

(3) Upitnik iz stava 1 tačka c) ovog člana dat je u Prilogu 2 koji je sastavni dio ovog pravilnika.

**Procjena stručnih kvalifikacija, znanja i iskustva**

**Član 10**

1. Odgovarajućim stručnim kvalifikacijama u smislu člana 9 stav 1 tačka d) ovog pravilnika smatra se dokaz o stečenoj kvalifikaciji visokog obrazovanja najmanje sedmi nivo (VII1), u obimu od 240 kredita CSPK-a u skladu sa zakonom kojim se uređuje visoko obrazovanje, a za lica koja zasnivaju radni odnos sa društvom, a stručnu spremu su stekla u inostranstvu, i dokaz o priznavanju te isprave od nadležnog organa Crne Gore u skladu sa zakonom kojim se uređuje visoko obrazovanje.
2. Odgovarajućim radnim iskustvom u smislu člana 9 stav 1 tačka e) ovog pravilnika smatra se:
   * 1. najmanje tri godine radnog iskustva u posljednjih deset godina u društvu za osiguranje ili reosiguranje na nivou:

* člana odbora direktora, izvršnog direktora, odnosno člana upravnog ili nadzornog odbora,
* zamjenika izvršnog direktora,
* nosioca ključne funkcije ili rukovodioca druge ključne organizacione cjeline (koja obavlja poslove usko vezane za obavljanje djelatnosti osiguranja);
  + 1. najmanje tri godine radnog iskustva u posljednjih deset godina u institucijama zaduženim za nadzor nad poslovanjem društava za osiguranje, kreditnih i finansijskih institucija, na upravljačkim i rukovodećim poslovima;
    2. najmanje pet godina radnog iskustva u posljednjih deset godina u:
* kreditnoj instituciji na funkciji člana organa upravljanja, izvršnog direktora, zamjenika izvršnog direktora, nosioca ključne funkcije ili rukovodioca ključne organizacione cjeline,
* drugoj finansijskoj instituciji na funkciji člana organa upravljanja, izvršnog direktora ili zamjenika izvršnog direktora,
* velikom pravnom licu na funkciji člana organa upravljanja, izvršnog direktora, zamjenika izvršnog direktora ili rukovodioca ključne organizacione cjeline,
* društvu za osiguranje, kreditnoj ili drugoj finansijskoj instituciji u svojstvu prokuriste.

1. Agencija će uzeti u obzir i radno iskustvo stečeno u više oblasti iz stava 2 ovog člana, ako utvrdi da kandidat ima najmanje pet godina radnog iskustva iz stava 2 ovog člana i ocijeni da je takvim radnim iskustvom kandidat stekao znanje potrebno za obavljanje funkcije člana odbora direktora ili izvršnog direktora.
2. Pri procjeni radnog iskustva iz stava 2 tač. b i c) ovog člana, naročito se analizira iskustvo u obavljanju poslova u vezi sa najmanje sljedećim oblastima:

* osiguranjem i finansijskim tržištima,
* regulatornim zahtjevima u oblasti osiguranja,
* strateškim planiranjem i povezivanjem strategije, poslovnog plana i njegovog izvršenja,
* upravljanjem rizicima,
* računovodstvom i revizijom,
* analizom finansijskih podataka društava za osiguranje,
* sistemom internih kontrola u poslovnim procesima.

1. Posjedovanje odgovarajućeg znanja i iskustva procjenjuje se na osnovu:

* podataka i informacija o radnom iskustvu, obukama, usavršavanju i stečenim specijalističkim znanjima, dostavljenih u skladu sa članom 9 stav 1 ovog pravilnika,
* opisa budućih zaduženja i obaveza u upravljanju društvom koji sačinjava lice predloženo za člana odbora direktora odnosno programa vođenja poslova društva koji sačinjava lice predloženo za izvršnog direktora,
* sadržaja i rezultata predstavljanja programa vođenja poslova društva, sprovedenog shodno članu 30 stav 3 alineja 2 Zakona.

1. Za procjenu sadržaja i predstavljanja programa vođenja društva iz člana 9 stav 2 ovog člana Agencija će naročito uzeti u obzir:

* iskazano znanje kandidata potrebno za upravljanje društvom, s obzirom na dokumentovana stručna znanja i radno iskustvo, postavljene ciljeve i način ostvarivanja istih, poznavanje vizije, strategije, ciljeva, organizacije i poslovnih procesa društva, rizika kojima je društvo izloženo i predloge upravljanja rizicima i organizovanja poslovanja,
  + - * poznavanje sektora osiguranja i privrednog okruženja, predmeta poslovanja društva i propisa koji se na poslovanje odnose, realnost pretpostavki i projekcija navedenih u programu, realnost postavljenih ciljeva i strategija za ostvarenje ciljeva i adekvatnost aktivnosti planiranih za realizaciju postavljenih ciljeva s obzirom na propise i najbolju praksu.

**Procjena dobrog ugleda i integriteta**

**Član 11**

(1) Postojanje dobrog ugleda i integriteta cijeni se na osnovu podataka i informacija dobijenih u sklopu dokumentacije iz člana 9 stav 1 ovog pravilnika, a posebno poslovne biografije iz člana 9 stav 1 tačka b) ovog pravilnika, upitnika iz člana 9 stav 1 tačka c) ovog pravilnika, preporuke dosadašnjeg poslodavca, potvrde nadležnog organa da to lice nije pravosnažno osuđivano za krivična djela iz člana 3 stav 2 ovog člana i, kada je primjenljivo, podataka i informacija pribavljenih od nadležnih nadzornih organa u skladu sa članom 30 stav 4 Zakona.

(2) Prilikom procjene dobrog ugleda i integriteta u smislu stava 1 ovog člana, Agencija će naročito uzeti u obzir:

* + 1. postojanje krivičnih, parničnih, prekršajnih i upravnih postupaka protiv lica predloženih za članove odbora direktora i izvršnog direktora društva u vezi sa obavljanjem poslova na dotadašnjim funkcijama odnosno radnim mjestima,
    2. informacije o okončanim postupcima pred strukovnim udruženjima i podatke o takvim postupcima koji su u toku,
    3. informacije o oduzetim saglasnostima, odbijenim zahtjevima i sl., u obavljanju dužnosti odnosno funkcije u regulisanim djelatnostima,
    4. okolnosti koje ukazuju na kršenje ograničenja iz člana 48 stav 3 Zakona,
    5. informacije pribavljene od nadležnih nadzornih organa u skladu sa članom 30 stav 4 Zakona koje ukazuju na kršenje pravila poslovanja ili obaveza koje su u vezi sa funkcijom odnosno poslovima tog lica.

**III Ostali uslovi**

Dokaz o obezbjeđenju novčanih sredstava

Član 12

(1) Kao dokaz o ispunjenosti uslova iz člana 30 stav 2 tačka 3 Zakona dostavlja se:

* rješenje o uspješnosti početne emisije akcija najmanje u vrijednosti akcijskog kapitala iz člana 21 Zakona o osiguranju, izdato od nadležnog organa i
* izjava osnivača o procjeni visine osnivačkih i drugih troškova vezanih za osnivanje i početak rada društva, sa izjavom o izvoru i načinu finansiranja tih troškova.

(2) Ako visina osnivačkog kapitala shodno rješenju iz stava 1 alineja 1 ovog člana ne pokriva troškove iz stava 1 alineja 2 ovog člana za prvih 12 mjeseci poslovanja, uz dokaze iz stava 1 ovog člana dostavlja se i dokaz da je osnivač obezbijedio dodatna sredstva kojima se pokrivaju ovi troškovi (izvod sa računa u poslovnoj banci sa sjedištem u Crnoj Gori).

**Poslovni plan**

**Član 13**

Poslovni plan sačinjava se u skladu sa članom 31 Zakona, pri čemu podnosilac zahtjeva dostavlja i:

* u sklopu osnova poslovne politike, predlog strategija i politika kojima se uređuje poslovanje društva, a najmanje politiku upravaljanja rizicima, politiku ulaganja i politiku dividendi;
* u sklopu elaborata, očekivane osnovne pokazatelje finansijskog poslovanja (npr. racio solventnosti) i plan ulaganja sredstava društva.

**Predlog sistema upravljanja**

**Član 14**

Predlog sistema upravljanja obuhvata:

* opis buduće organizacije društva za osiguranje, kojom se uređuje poslovanje u skladu sa Zakonom, kao i mehanizam redovne provjere uspostavljenog sistema upravljanja i usklađivanje poslovanja sa promjenama u poslovanju i poslovnom okruženju,
* predlog strategija i politika kojima se uređuje sistem upravljanja i upravljanje rizicima kojima će u poslovanju biti izloženo društvo za osiguranje, uključujući i rizik pranja novca odnosno finansiranja terorizma kod životnih osiguranja,
* planovi za prenošenje dijela poslova na drugo lice sa predlogom politike kojom se uređuje prenos poslova, oblasti poslovanja koja mogu biti predmet prenosa i kriterijumi za izbor pružaoca usluga,
* predlog plana kontinuiteta poslovanja.

**Podaci o ovlašćenom aktuaru**

**Član 15**

Za lice koje će obavljati poslove ovlašćenog aktuara dostavljaju se i sljedeći podaci:

* kopija lične karte ili pasoša,
* poslovna biografija, koja sadrži podatke o dotadašnjem radnom angažovanju i iskustvu, ovjerena izjava o uspješnosti obavljanja poslova značajnih za vršenje funkcije ovlašćenog aktuara društva, sa podacima da li je lice bilo razriješeno sa aktuarske funkcije ili mu je bila izrečena mjera nadzora, uključujući i oduzimanje odobrenja odnosno brisanje iz registra u vezi sa obavljanjem aktuarskih poslova;
* dokaz da to lice nije pravosnažno osuđivano na bezuslovnu kaznu zatvora u trajanju dužem od tri mjeseca za krivična djela iz člana 3 stav 2 ovog pravilnika;
* ovjerena izjava tog lica da ispunjava uslove iz člana 48 stav 3 Zakona.

**Dodatni zahtjevi u vezi sa dokumentacijom**

**Član 16**

1. Dokumentacija iz čl. 2 do 6 i člana 9 ovog pravilnika podnosi se u originalu ili ovjerenoj kopiji, osim za kopije biometrijskih ličnih dokumenata, i ne može biti starija od tri mjeseca prije dana podnošenja zahtjeva. Dokumentacija sačinjena na stranom jeziku dostavlja se sa prevodom na crnogorski jezik, sačinjenim od strane ovlašćenog prevodioca.
2. Upitnici iz čl. 3 stav 7 i čl. 9 stav 3 ovog pravilnika moraju biti ovjereni od strane notara.
3. Za državljane Crne Gore koji su posljednjih 10 godina imali boravište van Crne Gore, potvrda nadležnog organa o podacima iz kaznene evidencije odnosno nadležnog poreskog organa koja se dostavlja u skladu sa članom 3 ovog pravilnika, pribavlja se i za svaku državu u kojoj je to lice imalo boravište u tom periodu.
4. Ako nadležni organ strane države ne izdaje potvrde iz stava 3 ovog člana, Agencija će prihvatiti i odgovarajuću izjavu lica na koje se zahtjev odnosi, ovjerenu od strane notara.
5. Predlozi uslova osiguranja i tarifa premija i drugih akata poslovne politike iz člana 39 Zakona, dostavljaju se sa mišljenjem ovlašćenog aktuara, sačinjenim u skladu sa pravilnikom kojim je propisana sadržina mišljenja ovlašćenog aktuara.

Organizaciona, kadrovska i tehnička osposobljenost

Član 17

(1) Organizacionom osposobljenošću smatra se uspostavljanje organizacije poslovanja koja omogućava poštovanje odredaba Zakona i drugih propisa kojima se uređuje poslovanje društva za osiguranje, poslovnim planom i drugim aktima društva.

(2) Kadrovskom osposobljenošću smatra se odgovarajući broj zaposlenih, sa propisanim potrebnim kvalifikacijama i radnim iskustvom za svako radno mjesto, čime se omogućava kontinuirano poslovanje društva u skladu sa zakonom, poslovnim planom i aktima poslovne politike tog društva.

(3) Tehničkom osposobljenošću smatra se posjedovanje prostornih i tehničkih kapaciteta koji omogućavaju obavljanje poslova osiguranja u skladu sa zakonom, poslovnim planom i aktima poslovne politike društva za osiguranje.

(4) Uz zahtjev za izdavanje dozvole za obavljanje poslova osiguranja, kao dokaz o organizacionoj i kadrovskoj osposobljenosti podnosi se predlog akta o unutrašnjoj organizaciji i sistematizaciji radnih mjesta i plan popunjavanja sistematizovanih radnih mjesta, koji treba da prati planirano povećanje obima poslova i širenje organizacione mreže društva.

(5) Za dokazivanje tehničke osposobljenosti društva za osiguranje dostavlja se list nepokretnosti, ovjeren ugovori o zakupu, ugovori o ustupanju prava korišćenja, lizingu i slična dokumentacija kojom se dokazuje:

a) vlasništvo ili pravo korišćenja po drugom osnovu poslovnog prostora za obavljanje poslova osiguranja, koji ispunjava uslove za obavljanje te djelatnosti koje je propisao nadležni organ lokalne samouprave, a koji omogućava adekvatno obavljanje poslova u skladu sa poslovnim planom;

b) posjedovanje svih potrebnih resursa informacionog sistema (hardverske i softverske komponente, komunikacione i druge opreme) koji imaju ulogu u ostvarivanju planiranih poslovnih ciljeva i ispunjavaju tehničke standarde u skladu sa planiranim brojem zaposlenih i prirodom, složenošću i obimom poslova koje društvo namjerava da obavlja.

(6) Društvo za osiguranje koje namjerava da se bavi poslovima putnog osiguranja iz člana 9 stav 1 tačka 18 Zakona, dostavlja i opis kadrovskih i tehničkih kapaciteta, uključujući kvalifikacije angažovanih zdravstvenih timova i kvalitet opreme koja se koristi za ispunjenje obaveza iz navedene vrste osiguranja.

IV Podružnica stranog društva za osiguranje

Zahtjev za izdavanje dozvole podružnici stranog društva za osiguranje

Član 18

Strano društvo za osiguranje koje podnosi zahtjev za izdavanje dozvole za rad podružnici dužno je da uz zahtjev dostavi dokumentaciju sačinjenu u skladu sa čl. 2, čl. 3 st. 1 do 4 i 5 do 7, čl. 4, 5, 9 i čl.13 do 17 ovog pravilnika.

Završna odredba

Član 19

Danom stupanja na snagu ovog pravilnika prestaje da važi Pravilnik o bližim uslovima za izdavanje dozvola za obavljanje poslova osiguranja i načinu dokazivanja ispunjenosti tih uslova ("Službeni list CG", broj 15/13).

Član 20

Ovaj pravilnik stupa na snagu osmog dana od dana objavljivanja u "Službenom listu Crne Gore".

PREDSJEDNIK SAVJETA,